CELEX: 62010CN0545
Language: bg
Date: 2010-11-23 00:00:00
Title: Дело C-545/10: Иск, предявен на 23 ноември 2010 г. — Европейска комисия/Чешка република

5.2.2011   
            
            
               BG
            
            
               Официален вестник на Европейския съюз
            
            
               C 38/5
            
         Иск, предявен на 23 ноември 2010 г. — Европейска комисия/Чешка република
   (Дело C-545/10)
   2011/C 38/06
   Език на производството: чешки
   
      Страни
   
   
      Ищец: Европейска комисия (представители: M. Šimerdová, H. Støvlbæk, zmocněnci)
   
      Ответник: Чешка република
   
      Искания на ищеца
   
   
               —
            
            
               да се установи, че Чешката република не изпълнила задълженията си по член 4, параграф 1, член 6, параграф 2, член 7, параграф 3, член 11 и член 30, параграф 5 от Директива 2001/14/ЕО (1) на Европейския парламент и на Съвета от 26 февруари 2001 година за разпределяне капацитета на железопътната инфраструктура и събиране на такси за ползване на железопътна инфраструктура и за сертифициране за безопасност,
            
         
               —
            
            
               и по член 10, параграф 7 от Директива на Съвета от 29 юли 1991 година относно развитието на железниците в Общността (91/440/ЕИО (2)),
            
         
               —
            
            
               да се осъди Чешката република да заплати съдебните разноски.
            
         
      Правни основания и основни доводи
   
   Чешката република е допуснала нарушение на член 4, параграф 1 от Директива 2001/14/ЕО, като е определила максимален размер на таксите за използване на инфраструктурата, който управителят на инфраструктурата не може да надвишава. Управителят на инфраструктурата трябва да налага и събира таксите за използване на инфраструктурата в съответствие с разпоредбите на член 4, параграф 1 от Директива 2001/14/ЕО. Държавите членки могат да създават само рамката на таксите за използването на инфраструктурата.
   Чешката република е допуснала нарушение на член 6, параграф 2 от Директива 2001/14/ЕО, като не е приела мерки, с които да осигури на управителите на инфраструктурата стимули за намаляване на разходите за предоставяне на инфраструктура, както и на равнището на таксите за достъп.
   Чешката република е допуснала нарушение на член 7, параграф 3 от Директива 2001/14/ЕО, като не е гарантирала, че таксите за минималния пакет достъп и релсов достъп до обслужващите съоръжения ще се определят от размера на разходите, произтекли директно вследствие на извършването на влаковата услуга.
   Чешката република е допуснала нарушение на член 11 от Директива 2001/14/ЕО, като не е въвела схема, която да насърчава железопътните предприятия и управителите на инфраструктурата да минимизират прекъсванията и да подобрят работата на мрежата.
   Чешката република е допуснала нарушение на член 30, параграф 5 от Директива 2001/14/ЕО, като е транспонирала неправилно посочената директива във вътрешния правен ред.
   Чешката република е допуснала нарушение на член 10, параграф 7 от Директива 91/440/ЕИО, доколкото в Чешката република не е създаден орган, който да може да се разглежда като орган по смисъла на член 10, параграф 7 и който да изпълнява функциите, посочени в тази разпоредба.
   
      (1)  OB L 75, стр. 29, Специално издание на български език, 2007 г., глава 7, том 8, стр. 66.
   
      (2)  OB L 237, стр. 25, Специално издание на български език, 2007 г., глава 7, том 2, стр. 86.